In nomine patris et filii. Ego Galterus, Lingonensis episcopus, notum fieri volo presentibus et futuris quod Paganus de Sancto Patroclo, laudante uxore sua Agnete et provigno suo Hugone, cognomento Bove, dedit in elemosinam Deo et ecclesie Quinciacensium medietatem decimarum finagii de Chasareio que scilicet ad ipsos pertinebat. Quod postea prefatus Hugo se asserens non laudasse, tandem in presentia domini Josberti de Anceio se laudasse recognovit, et si quid juris in ipsis decimis prefati finagii habebat, laudante uxore sua Dagnum, et filiabus suis duabus, fratribus Quinciacensibus totum quietum clamavit. Hujus rei testes sunt Ebrardus, presbiter de Anceio, et Guiardus capellanus ejus; Philippus frater Josberti de Anceio; Guillelmus de Testis, Lambertus Jouduinus. Et ut hoc in perpetuum ratum et inviolabile habeatur ego Galterius, Lingonensis episcopus, rogatus ab ipso Hugone sigilli mei impressione munivi. Apud Quinciacum actum anno ab incarnatione Domini M°C° septuagesimo octavo.